Úrad vlády SR					                             Na rokovanie vlády SR
Sekcia hospodárskej politiky					        dňa: 4.9.2002
								                   k číslu: 6323/2002
									         k bodu č.: 52

S t a n o v i s k o

k „Správe o situácii v Slovenských lodeniciach Komárno,a.s., Bratislava vrátane návrhu na riešenie“
______________________________________________________________________________________

I.
	
	Správu iniciatívne predkladá prezident Prezídia Fondu národného majetku SR. Navrhuje, aby  vláda SR súhlasila s použitím prostriedkov FNM na zvýšenie základného imania a súčasne s poskytnutím štátnej záruky na úver od komerčných bánk. Tým by sa malo vyriešiť financovanie výstavby kontrahovaných lodí. Poskytnutie štátnej záruky na úvery sa však nemôže dotýkať prevádzkových prostriedkov a preto sa navrhuje, aby sa zvýšilo základné imanie podniku.

II.

	Finančné  podmienky spoločnosti sú zlé. V pasívach vo výške 680,4 mil. Sk vykazuje záporné základné imanie –53,9 mil. Sk a má 730 mil. Sk cudzích prostriedkov. Financovanie takých výrobkov, ako sú lode s dlhým výrobným cyklom, bez prevádzkového kapitálu prakticky nie je možné. Podnik existuje iba vďaka úverom, tieto sa hromadia a nie je zrejmé, kedy a či dôjde k ich splateniu.

	V správe sa  vôbec neuvádzajú očakávané výsledky predaja postavených lodí, či z výnosov predaja možno uhradiť úroky a istiny. Ak áno, potom nie je zrejmé, prečo EXIMBANKA nepokračuje vo financovaní projektu tretej lode, prečo žiada osobitnú štátnu záruku. Podpora výhodného exportu je pravý zmysel tejto banky.

	Aj napriek zložitosti prípadu pre jeho posúdenie je rozhodujúci záver, že bez poznania budúceho finančného stavu podniku, najmä  príjmov z predaja lodí a možnosti usporiadania záväzkov voči veriteľom vrátane štátu, je štátna záruka mimoriadne riziková.

	Vyjadrenie Úradu pre štátnu pomoc chýba.

III.

	Zo znenia  návrhu uznesení vlády SR ( bod B.)  nie je jednoznačné, s ktorým návrhom má vláda SR súhlasiť. V dokumente  je totiž predložených viacero riešení. 

Bratislava 2. septembra 2002